3 เคล็ดลับค้นหาหุ้นดีเข้าพอร์ต มีอะไรบ้าง
3 เคล็ดลับค้นหาหุ้นดีเข้าพอร์ต


1. สร้างผลตอบแทนให้ผู้ถือหุ้นสม่ำเสมอ
เลื้ยงไก่เพราะอยากกินไข่ ต้องเลือกแม่พันธุ์ที่แข็งแรงก่อน ในการลงทุนหุ้นก็เช่นกัน ต้องเลือกหุ้นที่สุขภาพแข็งแรงเป็นเบื้องต้น ในการวัดฝีมือของบริษัท มีตัววัดที่สำคัญคือ ROE หรือผลตอบแทนต่อส่วนของผู้ถือหุ้น ที่บอกว่าเงินทุนของบบริษัท 100 บาทสามารถสร้างกำไรต่อปีกลับมาได้เท่าไร ค่านี้ยิ่งมากยิ่งดี แต่จะให้ดีกว่าต้องดูความสม่ำเสมอด้วย เหมือนว่าทำดีได้อย่างต่อเนื่อง ในหลายๆ งานวิจัยพบว่าซื้อหุ้นที่มี ROE สูงๆ แล้วถือก็สามารถสร้างผลตอบแทนชนะตลาดได้


2. ธุรกิจมีการเติบโต
สำหรับนักลงทุน เรื่องการเติบโตเป็นปัจจัยสำคัญมากในการขับเคลื่อนราคาหุ้น ถ้าหุ้นมีการเติบโตต่อเนื่อง ระยะยาวราคาหุ้นจะสามารถทำจุดสูงสุดใหม่ได้เรื่อยๆ คนถือหุ้นก็สบายอกสบายใจ หุ้นที่จะเติบโตได้หลายปี ในเชิงคุณภาพ นักลงทุนต้องสามารถบอกได้ว่า อุตสาหกรรมมีแนวโน้มเติบโตในอนาคต และวันนี้อุตสาหกรรมยังมีช่องว่างให้ไปอยู่ เช่น ธุรกิจโมเดลขยายสาขา จุดตัดของกำไรอาจเกิดจากการขยายจนเต็มพื้นที่แล้วก็ได้ ส่วนในเชิงปริมาณต้องพิสูจน์ในงบการเงินให้ได้ว่าสามารถเติบโตได้จริง หาใช่ลมปากหวานกรอกหูนักลงทุน สิ่งที่อยากเห็นคือ มีการลงทุนสินทรัพย์อย่างต่อเนื่อง ในประเทศไม่รู้ไปไหนก็ไปต่างประเทศ และผลตอบแทนกลับมาดี โดยเฉพาะ ROE ควรคงที่ หลายบริษัทขยายกิจการเยอะ แต่ ROE แย่ลงเรื่อยๆ เป็นเรื่องไม่ดีกับผู้ถือหุ้น


3. ความถูกแพงของหุ้น
ซื้อหุ้นแพงๆ ระยะยาวไม่ค่อยได้ผลตอบแทนตามคาดเท่าไรนัก ความถูกแพงของหุ้นวัดจาก PE หรืออัตราส่วนราคาต่อกำไร บอกว่า กำไร 1 บาท ตลาดยอมจ่ายซื้อกี่บาท ยิ่งมากยิ่งแพง หุ้นที่ PE สูงๆ แสดงว่าตลาดคาดการณ์กำไรในอนาคตว่าจะมีการเติบโตสูงมาก ทำให้ PE ในอนาคตลดต่ำลง แต่หุ้นหลายตัวตลาดก็คาดการณ์ผิด กำไรไม่มาตามนัด สุดท้ายหุ้นก็ตกระเนระนาด ดังนั้น ทางที่ดีควรเลือกหุ้นที่ PE ไม่สูงมาก เบื้องต้นเลยอาจใช้ PE ตลาดเป็นตัวเปรียบเทียบได้
ความรู้ทางการเงิน,การวิเคราะห์ทางการเงิน & เศรษฐศาสตร์การเงิน